Werkloosheid-syfer is ANC se grootste mislukking – Malala | Netwerk24
Werkloosheid-syfer is ANC se grootste mislukking – Malala
Deur Roslyn Baatjies 10 November 2016 15:32
Die politieke ontleder Justice Malala was die gasspreker by die Nelson Mandelabaai-sakekamer, GMSA en Investec se sakeontbyt. Foto: Morné du Randt
Die ANC se grootste mislukking is die stygende werkloosheidsyfer, sê die politieke ontleder en skrywer, Justice Malala.
Malala was die gasspreker by die Nelson Mandelabaai-sakekamer, GMSA en Investec se sakeontbyt.
“Dit is die ANC se grootste mislukking in die afgelope jaar. Waarom het die werkloosheidsyfer van 20% in 2008 tot 27% vanjaar gestyg? Daar is iets wat ons verkeerd doen,” sê Malala.
Nagenoeg 8,9 miljoen Suid-Afrikaners is volgens hom tans werkloos.
“Werkloosheidsyfers toon duidelik dat ongeveer 4 miljoen van die 8,9 miljoen sê dat hulle nie uit die bed gaan klim om werk te soek nie en hoop opgegee het om werk te kry.”
Hy het bygevoeg dat daar oor die volgende vyf tot tien jaar werk geskep moet word en dat beleid ontwikkel moet word wat werkskepping sal aanmoedig, maar vir die ANC gaan dit nou oor persoonlikhede, faksies en persoonlike gewin.
“So beleidskuiwe kan nie verwag word nie. Ons moet net bid dat daar nie in die volgende maand vreemde optredes en uitinge van politieke spelers sal wees nie omdat die kredietgradeerders S&P, Fitch en Moody’s alweer rondsnuffel.”
Nagenoeg 8,9 miljoen Suid-Afrikaners is volgens Malala tans werkloos.
Malala sê voorts die ANC se faksiegevegte hou dié organisasie so besig dat hy nie ’n idee van ’n samelewing anders as die huidige een op die tafel het nie.
“Die volgende jaar gaan oorheers word – of ons nou daarvan hou of nie – deur ras en die nalatenskap van die geskiedenis en dit gaan veral verder onder jong mense op universiteitskampusse posvat.”
Malala meen wat tans in hoër onderwys gebeur, gaan ’n groot neiging in die politiek en in die verandering in Suid-Afrika word.
“Ek dink nie die #FeesMustFall-beweging het oor universiteitsfooie gegaan nie. Baie ander temas was daaraan verbind.
“Een daarvan was dat ander dele van die samelewing getransformeer moet word. Ek dink dit gaan ’n groot besprekingspunt in ons samelewing bly.”
Hy beklemtoon dat mag nie meer in een plek gesetel is nie. Sake-, kerk- en gemeenskapsleiers laat toenemend hul stem hoor.
Meer oor: Anc | Justice Malala
Trollip: ‘Gebruik eerder plaaslike arbeid’
Al minder werk in die private sektor, maan Solidariteit
Een uit 3 jong mense in SA sonder werk